# E L Ő T E R J E S Z T É S

**Szombathely Megyei Jogú Város Közgyűlésének**

**2021. december havi ülésére**

**Javaslat 2022. évi belső ellenőrzési tervek jóváhagyására**

**a.) Javaslat Szombathely Megyei Jogú Város Önkormányzatának 2022. évi belső ellenőrzési tervére**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 119. § (5) bekezdése értelmében a helyi önkormányzatra vonatkozó éves belső ellenőrzési tervet, valamint a költségvetési szervek belső kontrollrendszeréről és belső ellenőrzéséről szóló 370/2011.(XII.31.) Kormányrendelet (továbbiakban: Bkr.) 32. § (4) bekezdése alapján az önkormányzat által fenntartott intézmények ellenőrzésének éves tervét Szombathely Megyei Jogú Város Közgyűlése az előző év december 31-éig hagyja jóvá.

A Belső Ellenőrzési Iroda tevékenységét az államháztartásról szóló 2011. évi CXCV. törvény (továbbiakban: Áht.), valamint a Bkr., a nemzetközi belső ellenőrzési standardok, valamint a belső ellenőrzési vezető által kidolgozott és a költségvetési szerv vezetője által jóváhagyott Belső ellenőrzési kézikönyv szerint végzi. A vonatkozó jogszabályok az ellenőrzési tevékenység folyamat jellegét az alábbiakban határozzák meg:

* Tervezés (előkészítés, kockázatelemzés, stratégiai és éves ellenőrzési tervek elkészítése)
* Végrehajtás (ellenőrzésre való felkészülés, ellenőrzés lebonyolítása)
* Jelentés (jelentéstervezet elkészítése, egyeztetés, jelentés megküldése)
* Nyomon követés (intézkedési tervek véleményezése, intézkedések végrehajtásának nyomon követése, utóellenőrzés)

A belső ellenőrzési munka megtervezéséhez a belső ellenőrzési vezető kockázatelemzés alapján stratégiai tervet és éves ellenőrzési tervet készít. A stratégiai tervezés alapját Szombathely Megyei Jogú Város mindenkori városvezetése által kitűzött hosszú távú célok alkotják, amelyek a gazdasági programban öltenek testet.

A Belső Ellenőrzési Iroda 2021. év novemberében kockázat-felmérési eljárás alapján elkészítette aktualizált stratégiai tervét, és az így kialakított hosszabbtávú program határozza meg 2022. évre az éves munkatervet.

Az éves ellenőrzési terv tartalmazza:

* A tervezett ellenőrzések tárgyát, célját, módszerét;
* Az ellenőrizendő időszakot;
* Azonosított kockázati tényezőket;
* Ellenőrzés típusát;
* Az ellenőrzött szerv, illetve szervezeti egységek megnevezését;
* Az ellenőrzések tervezett ütemezését;
* A szükséges ellenőrzési kapacitás (erőforrás szükséglet) meghatározását.

A stratégiai terv és a kockázat-felmérési eljárás dokumentumai tájékoztatásul az előterjesztés mellékletét képezik (1-5. számú mellékletek).

Fentiek alapján a Belső Ellenőrzési Iroda elkészítette 2022. évi önkormányzati ellenőrzési tervét (6. számú melléklet).

**b.) Javaslat Szombathely Megyei Jogú Város költségvetési intézményeinek 2022. évi fenntartó általi ellenőrzési tervére**

A Szombathely Megyei Jogú Város Önkormányzata által alapított és fenntartott költségvetési szervek ellenőrzési tervét (7. számú melléklet) megalapozó kockázati tényezőket, valamint a 2021. novemberében elvégzett kockázatelemzést az előterjesztéshez mellékletként csatoltuk. Előzőek alapján 2022. évben a felügyeleti, átfogó ellenőrzést az alábbi intézményekre javasolt elvégezni:

* Szombathelyi Egyesített Bölcsődei Intézmény;
* Szombathelyi Vásárcsarnok;
* Savaria Megyei Hatókörű Városi Múzeum.

A tervben szereplő átfogó ellenőrzések típusa szabályszerűségi és pénzügyi ellenőrzés, amelynek keretében az ellenőr megbizonyosodik arról, hogy:

* Az intézmény pénzügyi tevékenységének szabályozottsága megfelel-e a jogszabályi előírásoknak;
* Az intézmény gazdálkodása során a rendelkezésére álló pénzeszközt gazdaságosan, hatékonyan, az alapító okiratban meghatározott feladatokra, a jogszabályoknak és belső szabályzatoknak megfelelően használta-e fel;
* A kezelésében lévő önkormányzati vagyonnal szabályszerűen, eredményesen gazdálkodtak-e;
* A belső kontrollrendszert, valamint a belső ellenőrzést a jogszabályi előírások és a helyi sajátosságok figyelembe vételével alakították-e ki, működése biztosítja-e a hibák megelőzését.

Az intézményi ellenőrzések általában 4-5 lezárt gazdálkodási évre terjednek ki, módszere, hogy agazdálkodási dokumentumok közül szúrópróbaszerűen kiválasztott hónap összes bizonylata tételesen feldolgozásra kerül.

A Belső Ellenőrzési Iroda 2022. évben javasolja elvégezni továbbá az alábbiakban felsorolt óvodákban az iratkezelés rendjének kialakítását:

* Szombathelyi Aréna Óvoda;
* Szombathelyi Barátság Óvoda;
* Szombathelyi Benczúr Óvoda;
* Szombathelyi Donászy Magda Óvoda;
* Szombathelyi Gazdag Erzsi Óvoda;
* Szombathelyi Hétszínvirág Óvoda;
* Szombathelyi Játéksziget Óvoda;
* Szombathelyi Kőrösi Óvoda;
* Szombathelyi Margaréta Óvoda.

Az iratkezelés vizsgálata 2021-2022. éveket érinti, módszere szúrópróba-szerű szabályszerűségi ellenőrzés.

A betervezett fenntartói és az önkormányzati belső ellenőrzési vizsgálatokat 2022. évben 3 fő belső ellenőr végzi.

A 2022. évi ellenőrzések ütemezése:

A Belső Ellenőrzési Iroda 2022. évben induló ellenőrzési feladataira (helyszíni ellenőrzésre és írásba foglalásra) 549 munkanap fordítható. Az összes munkanapból a városi intézmények irányítói hatáskörben végzett ellenőrzéseire 279 munkanap, Szombathely Megyei Jogú Város Polgármesteri Hivatalának és a kapcsolódó egyéb szervezeteknek a belső ellenőrzésére 195 ellenőri nap áll rendelkezésre. Mindezeken felül soron kívüli ellenőrzésre 75 ellenőri nap szerepel a tervben, amennyiben soron kívüli ellenőrzésre nem kerül sor, abban az esetben Szombathely Megyei Jogú Város Önkormányzat 2021. évi költségvetésének és zárszámadásának vizsgálatát folytatja le az iroda.

A Belső Ellenőrzési Iroda létszám helyzete, erőforrásának felosztása tevékenységenként és a 2021. évre tervezett ellenőrzések típusonkénti megosztása tájékoztatásul a 8-10. számú mellékletekben található. A munkaidő mérleg az előterjesztés 11. számú melléklete.

**c.) Javaslat Szombathely Megyei Jogú Város Önkormányzata által fenntartott költségvetési intézmények 2022. évi belső ellenőrzési terveinek jóváhagyására**

A Mötv. 119. § (4) bekezdése alapján a helyi önkormányzat belső ellenőrzése keretében gondoskodni kell a felügyelt költségvetési szervek ellenőrzéséről is.

A Bkr. 31. §-a alapján a belső ellenőrzési vezető – összhangban a stratégiai ellenőrzési tervvel – összeállítja az intézmény tárgyévet követő évre vonatkozó éves ellenőrzési tervét, és november 30. napjáig megküldi a Jegyző részére. A költségvetési szerv éves ellenőrzési tervét - helyi önkormányzati költségvetési szerv esetében – a Mötv. 119. § (5) bekezdése, illetve a Bkr. 32. § (4) bekezdése alapján a képviselő-testület a tárgyévet megelőző év december 31. napjáig hagyja jóvá.

A Bkr. 31. § (4) bekezdésében foglaltak alapján az éves ellenőrzési tervnek az alábbiakat kell tartalmaznia:

*a)* az ellenőrzési tervet megalapozó elemzések és a kockázatelemzés eredményének összefoglaló bemutatását;

*b)* a tervezett ellenőrzések tárgyát;

*c)* az ellenőrzések célját;

*d)* az ellenőrizendő időszakot;

*e)* a rendelkezésre álló és a szükséges ellenőrzési kapacitás meghatározását;

*f)* az ellenőrzések típusát;

*g)* az ellenőrzések tervezett ütemezését;

*h)* az ellenőrzött szerv, illetve szervezeti egységek megnevezését;

*i)* a tanácsadó tevékenységre tervezett kapacitást;

*j)* a soron kívüli ellenőrzésekre tervezett kapacitást;

*k)* a képzésekre tervezett kapacitást;

*l)* az egyéb tevékenységeket.

A belső ellenőrzés területeinek meghatározásakor figyelemmel kell lenni a kockázatelemzés megállapításaira, a szervezet belső ellenőri kapacitására. Az ellenőrzés tevékenysége kiterjedhet az adott szervezet minden tevékenységére, különösen a költségvetési bevételek és kiadások tervezésének, felhasználásának és elszámolásának, valamint az eszközökkel és forrásokkal való gazdálkodásnak a vizsgálatára.

A Bkr. által meghatározott tartalmú, a költségvetési szervek vezetői által jóváhagyott ellenőrzési tervek az előterjesztés mellékletét képezik:

* a Szombathelyi Köznevelési GAMESZ 2022. évre vonatkozó belső ellenőrzési terve az előterjesztés 12. számú mellékletét,
* a Szombathelyi Egészségügyi és Kulturális GESZ 2022. évre vonatkozó belső ellenőrzési terve az előterjesztés 13. számú mellékletét,
* a Szombathelyi Egyesített Bölcsődei Intézmény 2022. évre vonatkozó belső ellenőrzési terve az előterjesztés 14. számú mellékletét,
* a Pálos Károly Szociális Szolgáltató Központ és Gyermekjóléti Szolgálat 2022. évre vonatkozó belső ellenőrzési terve az előterjesztés 15. számú mellékletét.

A Szombathelyi Köznevelési GAMESZ, valamint a Szombathelyi Egészségügyi és Kulturális GESZ alapító okiratukban foglaltak szerint, megállapodás alapján ellátják az önkormányzat által hozzájuk rendelt költségvetési szervek tervezési, gazdálkodási, ellenőrzési, finanszírozási, adatszolgáltatási és beszámolási feladatait, ennek keretében az intézmények belső ellenőrzését is. Előzőekre tekintettel

* a Szombathelyi Köznevelési GAMESZ belső ellenőrzési terve tartalmazza az önkormányzati fenntartású 18 óvodában tervezett ellenőrzéseket is,
* a Szombathelyi Egészségügyi és Kulturális GESZ belső ellenőrzési terve pedig tartalmazza a Mesebolt Bábszínházban, a Savaria Szimfonikus Zenekarnál, a Berzsenyi Dániel Megyei Hatókörű Városi Könyvtárban, a Szombathely Városi Vásárcsarnoknál, valamint a Savaria Megyei Hatókörű Városi Múzeum vonatkozásában 2022. évre tervezett ellenőrzéseket is.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2021. december 1.**

**/: Dr. Károlyi Ákos :/**

**I.**

**HATÁROZATI JAVASLAT**

**…./2021.(XII…) Kgy. sz. határozat**

Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 119. § (5) bekezdése alapján Szombathely Megyei Jogú Város Önkormányzata 2022. évi belső ellenőrzési tervét az előterjesztés 6. számú melléklete szerinti tartalommal jóváhagyja.

**Felelős:** Dr. Károlyi Ákos jegyző

/a végrehajtás előkészítéséért:

Dr. Andorné Fodor Ágnes belső ellenőrzési vezető/

**Határidő:** Végrehajtásra 2022. december 31.

Beszámolásra 2023. április 30.

**II.**

**HATÁROZATI JAVASLAT**

**…./2021.(XII...) Kgy. sz. határozat**

Szombathely Megyei Jogú Város Közgyűlése a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 32. § (4) bekezdése alapján Szombathely Megyei Jogú Város Önkormányzata költségvetési intézményeinek 2022. évi fenntartó általi ellenőrzési tervét az előterjesztés 7. számú melléklete szerinti tartalommal jóváhagyja.

##### Felelős: Dr. Károlyi Ákos jegyző

/a végrehajtás előkészítéséért:

Dr. Andorné Fodor Ágnes belső ellenőrzési vezető/

**Határidő:** Végrehajtásra 2022. december 31.

Beszámolásra 2023. április 30.

**III.**

**HATÁROZATI JAVASLAT**

**…/2021. (XII…) Kgy. sz. határozat**

Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 119. § (5) bekezdése, valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 32. § (4) bekezdése alapján

* a Szombathelyi Köznevelési GAMESZ 2022. évre vonatkozó belső ellenőrzési tervét (annak részeként az önkormányzati fenntartású óvodákban tervezett ellenőrzéseket) az előterjesztés 12. számú melléklete szerinti,
* a Szombathelyi Egészségügyi és Kulturális GESZ 2022. évre vonatkozó belső ellenőrzési tervét (annak részeként a Mesebolt Bábszínházban, a Savaria Szimfonikus Zenekarnál, a Berzsenyi Dániel Megyei Hatókörű Városi Könyvtárban, a Szombathely Városi Vásárcsarnoknál valamint a Savaria Megyei Hatókörű Városi Múzeumnál tervezett ellenőrzéseket) az előterjesztés 13. számú melléklete szerinti,
* a Szombathelyi Egyesített Bölcsődei Intézmény 2022. évre vonatkozó belső ellenőrzési tervét az előterjesztés 14. számú melléklete szerinti,
* a Pálos Károly Szociális Szolgáltató Központ és Gyermekjóléti Szolgálat 2022. évre vonatkozó belső ellenőrzési tervét az előterjesztés 15. számú melléklete szerinti

tartalommal jóváhagyja.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:**  azonnal